TKS พุ่งเกือบ 5% หลัง “สุธิดา มงคลสุธี” เข้าซื้อหุ้น TBSP
TKS พุ่งเกือบ 5% หลัง "สุธิดา มงคลสุธี" เข้าซื้อหุ้น TBSP โดย ณ เวลา 10.21 น. ราคาอยู่ที่ 8.60 บ. บวก 0.40 บ. หรือ 4.88% สูงสุดที่ 8.95 บ. ต่ำสุดที่ 8.55 บ. มูลค่าซื้อขายที่ 7.74 ลบ. อนึ่ง “สุธิดา” เป็นกลุ่มผู้ถือหุ้นใหญ่ใน TKS และเป็นประธานเจ้าหน้าที่บริหาร และกรรมการ SYNEX
23 พ.ย. 2558

ผู้สื่อข่าวรายงานว่า ราคาหุ้นบริษัท ที.เค.เอส. เทคโนโลยี จำกัด (มหาชน) หรือ TKS ณ เวลา 10.21น. ราคาอยู่ที่ 8.60 บาท บวก 0.40 บาท หรือ 4.88% สูงสุดที่ 8.95 บาท ต่ำสุดที่ 8.55 บาท มูลค่าซื้อขายที่ 7.74 ล้านบาท ขณะที่ดัชนีตลาดหุ้นไทยโดยรวมบวก 0.26%

 
โดยปัจจัยที่ส่งผลให้ราคาหุ้นปรับตัวขึ้นคาดว่ามาจากประเด็นที่ บริษัท ไทยบริติช ซีเคียวริตี้ พริ้นติ้ง จำกัด (มหาชน) หรือ TBSP ระบุว่า มีการเปลี่ยนแปลงโครงสร้างผู้ถือหุ้นใหญ่ โดยบริษัท เอสซีจี แพคเกจจิ้ง จำกัด (มหาชน) ได้ขายหุ้นจำนวน 3,520,000 หุ้น คิดเป็น 32% ของทุนชำระแล้วของ TBSP ให้นางสาว สุธิดา มงคลสุธี ที่ราคาหุ้นละ 131.50 บาท
ขณะที่นางสาวสุธิดา ซึ่งเป็นกลุ่มมงคลสุธี และเป็นกลุ่มผู้ถือหุ้นใหญ่ในบริษัท ที.เค.เอส.เทคโนโลยี จำกัด (มหาชน) หรือ TKS และเป็นประธานเจ้าหน้าที่บริหาร และกรรมการบริษัท ซินเน็ค (ประเทศไทย) จำกัด (มหาชน) หรือ SYNEX
นอกจากนี้การขายหุ้นของบมจ.เอสซีจี แพคเกจจิ้ง ในสัดส่วน 32% ครั้งนี้ เป็นส่วนหนึ่งของข้อตกลงในการซื้อขายหุ้นทั้งหมดที่เอสซีจี แพคเกจจิ้งถืออยู่ใน TBSP จำนวน 49.8% แก่นางสาวสุธิดา โดยจะดำเนินการขายหุ้นส่วนที่เหลือจำนวน 1,956,724 หุ้นให้กับผู้ซื้อภายในระยะเวลา 5 ปี ที่ราคาต่อหุ้นเดียวกัน
ขณะที่ปัจจุบัน TKS ถือหุ้นใน TBSP จำนวน 19.89%
ขณะเดียวกันมีกระแสข่าวว่า TKS จะขึ้นผู้นำธุรกิจสิ่งพิมพ์ซีเคียวริตี้ หลัง “กลุ่มมงคลสุธี” เข้าซื้อหุ้น TBSP ล็อตใหญ่ จากค่ายปูนซิเมนต์ไทยเพิ่มอีก 32% ทำให้สัดส่วนการถือหุ้นล่าสุด 51.89% ทำให้ TKS ร่วมรับผลประโยชน์และต่อยอดธุรกิจสิ่งพิมพ์ซีเคียวริตี้แบบครบวงจรมากขึ้น
อนึ่งเช้านี้ ตลาดหลักทรัพย์แห่งประเทศไทยขึ้นเครื่องหมาย H หุ้น TBSP รอบเช้านี้ หลังเปลี่ยนโครงสร้างผู้ถือหุ้นใหญ่ โดยบริษัทยังไม่แจ้งข้อมูลเกี่ยวกับราคาการทำคำเสนอซื้อ ซึ่งเป็นข้อมูลสำคัญที่ส่งผลกระทบต่อการตัดสินใจลงทุนของผู้ลงทุน